Polisiekaptein, ma vas oor moordArgieffoto Brig. Thulani Ngubane, woordvoerder van die polisie, het gesê die 44-jarige kaptein en haar 60-jarige ma is in hegtenis geneem in verband met die moord op City Motale (60). Motale was die verdagtes se pa en man. Motale se liggaam is op 10 Desember in ŉ veld in Orkney gevind. Hy is met ŉ panga geslaan. Die ma en dogter is tydens die polisie se ondersoek ondervra en die dogter se motor is vir forensiese toetse gestuur. Die forensiese toetse het bepaal dat die bloed wat in haar motor gevind is, dié van Motale is. Volgens Ngubane is die kaptein by die Klerksdorp-polisiekantoor in hegtenis geneem terwyl sy aan diens was. Sy is met onmiddellike effek geskors. Die ma is by haar huis in Kanana in hegtenis geneem. Ngubane het gesê die motief vir die moord is nog nie duidelik nie. Die polisie vermoed egter dat Motale vermoor is vir sy pensioengeld aangesien die ma en dogter herhaaldelik sy werkgewer gekontak het en geëis het dat sy pensioengeld aan hulle uitbetaal word. Die verdagtes sal binnekort in die Orkney-landdroshof verskyn.